b'\n_START_ARTICLE_\nAha\n_START_PARAGRAPH_\nAha (Acha, Hor-Aha) \xe2\x80\x93 Senov\xc4\x97s Egipto faraonas, vald\xc4\x99s apie 3100 m. pr. m. e._NEWLINE_Faraonas Aha \xc5\xbeinomas i\xc5\xa1 radini\xc5\xb3 Abydose, Sakaroje ir Nakadoje. Jo Horo vardas rei\xc5\xa1kia \xe2\x80\x9ekovotojas\xe2\x80\x9c. 1899\xe2\x88\x921900 m. Flindersas Pytris atrado kap\xc4\x85 B19/15 Abydoso nekropolyje Um el Kaabe, kuriame rasti objektai su u\xc5\xbera\xc5\xa1ytu faraono vardu. 1930-iaisiais indai, u\xc5\xbeantspauduoti Aha vardo anstpaudais, rasti Sakaros didik\xc5\xb3 kapuose. Buvo manoma, kad faraonas palaidotas Sakaroje, o kapas Abydose yra kenotafas, ta\xc4\x8diau 1960-aisiais i\xc5\xa1 naujo \xc4\xafvertinus radinius prad\xc4\x97ta linkti tik\xc4\x97ti, kad tikrasis faraono kapas yra b\xc5\xabtent B19/15 Abydose. I\xc5\xa1 Neit-chotep, kuri galb\xc5\xabt buvo Aha \xc5\xbemona, kapo Nakadoje rasto radinio matyti, kad Aha taip pat gal buvo vadinamas Menu, kas, kai kuri\xc5\xb3 mokslinink\xc5\xb3 nuomone, nurodo, kad Aha yra mitinis Menas, Egipto suvienytojas. Kita vertus, kiti radiniai rodo, kad prie\xc5\xa1 Aha, tik\xc4\x97tina, vald\xc4\x97 kiti suvienyto Egipto faraonai. 1985 m. Um el Kaabe rastame antspaude i\xc5\xa1vardinta karali\xc5\xb3 seka \xe2\x88\x92 Narmeras, Aha, D\xc5\xbeeras, D\xc5\xbeetas, Denas ir Merneit\xc4\x97. Pastaroji galb\xc5\xabt buvo koregent\xc4\x97. I\xc5\xa1 \xc5\xa1io radinio sekt\xc5\xb3, kad Aha galb\xc5\xabt buvo Narmero s\xc5\xabnus ir jie abu buvo vadinami Menu.'